T L A Č O V Á S P R Á V A

**Titul výstavy:**  Last Party for Diversity II (Posledná párty za diverzitu II)  
**Vystavujúci autor:** Andrej Dúbravský **Miesto konania:** Koppelova vila, Galéria Jána Koniarka v Trnave, Zelený kríček 3, Trnava  
**Kurátor:**  Vladimír Beskid  
**Otvorenie výstavy:** 4.8.(Št) 2022 o 18:00

,,Posledná párty za diverzitu II” v Galérii Jána Koniarka v Trnave je doteraz najväčší výstavný projekt Andreja Dúbravského na Slovensku. Biodiverzita kolabuje v agrokultúrnej, rurálnej krajine (kde autor prevažne žije) a aj v národných parkoch. Populácia hmyzu sa neustále scvrkáva, klimatickú krízu pociťujeme nepopierateľne na vlastnej koži… Mikrobiotická diverzita v našich vlastných črevách sa taktiež zredukovala vďaka vysoko spracovanej strave. Ako je na tom kultúrna diverzita alebo diverzita identít (napríklad queer), proti ktorej bojuje časť tuzemského politického spektra? Dôvodov na párty nie je veľa. Môže byť toto naozaj jedna z posledných ,,párties” pred katastrofou, pred ktorou si zakrývame oči a budeme si ,,len” dalej užívať? Alebo je to to oslava, kde naberieme pocit spolupatričnosti, inšpirácie a chuti niečo meniť a konať? Samotná inštalácia obsahuje množstvo (viac ako 50 ) veľkoformátovych ale aj menších obrazov z rôznych období Dúbravského tvorby. Inštalácia sa nachádza až v piatich miestnostiach Galérie Jána Koniarka v Trnave, z ktorých je každá venovaná trochu inej téme. Andrej Dúbravský pozýva diváka aby sa plátien dotkol, ,,listoval” v nich alebo si dokonca na ne ľahol. V inej časti výstavy dominujú takmer trojmetrové maľby húseníc. Dospievajúci muži skúmajúci žubrienky vo fľašiach a maľby žubrienok, ktorým práve začínajú „pučať” zadné končatiny, pripomínajú divákovi vlastné detstvo. Posledná miestnosť reprezentujúca autorovu spálňu a zároveň ateliér je venovaná najosobnejším témam autorovho života a jeho mačke Alici, ktorá obsahuje Dúbravského archív kresieb, množstvo skíc a denníkových záznamov. Súčasťou výstavy sú aj Dúbravského ,,trnavské menhíry” , ktoré sa stanú trvalou súčasťou záhrady galérie a budú slúžiť ako hmyzí hotel. To či sú tieto objekty umením alebo ” len” hmyzím hotelom rozhodne každý návštevník po svojom. Ako hovorí autor: ,,samotárskym včelám je toto jedno”. Prvá Dúbravského ,,Párty za diverzitu” prebehla túto jar v nemeckom meste Bensheim. Dúbravský je jedným z najvýraznejsích umelcov na slovenskej výtvarnej scéne. Jeho diela sa nachádzajú v zbierkach Slovenskej národnej galérie , v zbierkach Galérie mesta Bratislavy a v ďalších inštitúciách. Dúbravského výstavy sú frekventované najmä v zahraničí. Už ako študent zaujal homoerotickými obrazmi. Po presťahovaní do obce Rastislavice na južnom Slovensku sa jeho záujem rozšíril o prírodu, hmyz a ekológiu. Žije striedavo v Rastislaviciach a v New Yorku. ,,Posledná párty za deiverzitu II” sa uskutoční v Galérii Jána Koniarka v Trnave o 18.00 hod.